
RAPORT  COMUN

asupra proiectului de Lege privind reglementarea experienţei profesionale
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru administrație publică și amenajarea teritoriului  au fost sesizate, prin adresa nr.PLx 872/2015 din 9 decembrie 2015, cu dezbaterea pe fond, în procedură obişnuită, a proiectului de Lege privind reglementarea experienţei profesionale.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.1041/01.10.2015)

· avizul favorabil al Comisiei juridice, de disciplină şi imunităţi 
(nr.4c-11/1570/25.01.2016)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/706/17.12.2015)

· punctele de vedere, negative, ale Guvernului (nr.1770/28.09.2016 şi nr.260/16.03.2017).

Proiectul de lege are ca obiect de reglementare crearea cadrului legal privind echivalarea, ca experiență în muncă și în specialitate, a exercitării funcțiilor de demnitate publică asimilată miniștrilor și secretarilor de stat.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.
În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 

La şedinţa Comisiei pentru muncă şi protecţie socială din data de 4 octombrie 2017 şi-au înregistrat prezenţa 18 deputaţi din totalul de 22 membri. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea proiectului de lege.

La şedinţa Comisiei pentru administrație publică și amenajarea teritoriului din data de 21 februarie 2017 şi-au înregistrat prezenţa 24 deputaţi din totalul de 25 membri. În urma dezbaterilor şi a opiniilor exprimate, membrii comisiei au hotărât, cu unanimitate de  voturi pentru, respingerea proiectului de lege.
La dezbaterile din comisii a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-na Mihaela Grecu, director în Ministerul Muncii și Justiției Sociale.

Proiectul de lege a fost adoptat de Senat în şedinţa din 7 decembrie 2015.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea proiectului de lege deoarece vechimea în specialitatea studiilor presupune exercitarea unor atribuții a căror îndeplinire este legată de studiile efectuate, îndeplinirea oricăror alte activități reglementate de lege fiind de natură a conferi doar dreptul la vechime în muncă, iar pentru anumite categorii de funcții de demnitate publică există deja dispoziții legale care prevăd că perioada în care persoanele au ocupat funcţii de demnitate publică constituie vechime în muncă şi în specialitate.

